Herrie oor beweerde krieket-politiekery; KSA gaan verkla wordVernon Philander en van sy spanmaats Foto: ICC Cricket World Cup 2015 Fikile Mbalula, minister van sport, verwerp bewerings dat hy ingemeng het in die samestelling van Suid-Afrika se span vir die halfeindstryd teen Nieu-Seeland in die krieket-wêreldbeker. “Die samestelling van enige van ons nasionale spanne het niks te doen met die minister nie,” het Mbalula Maandag in ŉ verklaring gesê. “Die minister het boonop nie ruimte gehad om te bepaal wie moet gekies word en wie moet nie gekies word nie.” Die Business Day Live het berig daar was politieke inmenging in die samestelling van die span. Luidens die berig het AB de Villiers selfs gedreig om nie in die wedstryd te speel nie nadat Vernon Philander, wat weens ŉ vroeëre besering nie op top-vorm was nie, in die span geplaas is ten koste van Kyle Abbot. Haroon Lorgat, uitvoerende hoof van Krieket Suid-Afrika, het intussen ook in ŉ verklaring ontken dat daar enige politieke inmenging was. “Ons het ŉ paneel wat die span saamstel,” het Lorgat in die verklaring gesê. “Die paneel sluit die afrigter en onafhanklike lede in, en die paneel het al die spanne by die wêreldbeker gekies net soos hulle voor die wêreldbeker gedoen het.” Anton Alberts, woordvoerder van die VF Plus, het gesê die bewerings is skokkend en KSA sal hierop moet antwoord. “Dit is werklik betreurenswaardig dat ŉ skitterende speler soos Philander nou die middel geword het van ŉ onsmaaklikheid wat die oorsaak is van die ANC-regering se bedenklike beleid van kwotas in sport,” het hy gesê. “Hy is ŉ jong man, en so ŉ voorval kan ŉ groot invloed op sy toekoms as sportman hê. Maar dieselfde kan van Abbot gesê word. Dit raak al hoe moeiliker om in te sien hoe jong wit en bruin spelers hulself kan motiveer om na die boonste sport op die sportveld te mik indien die geleenthede al hoe minder raak.” Volgens hom dryf kwotas opkomende sportsterre uit die land en vernietig ander se drome en ideale. “Die VF Plus gaan internasionale sportorganisasies nader om die rassisme in Suid-Afrikaanse sport onder die deurskynende dekmantel van ‘kwotas of teikens’ uit te lig, en wil die lande en organisasies vra of hulle rassisme in sport enigsins goedkeur.” Die burgerregte-organisasie AfriForum het intussen ook sy regspan versoek om ŉ amptelike klag teen KSA by die Internasionale Krieketraad (IKR) in te dien weens die rasvoorskrifte wat KSA gestel het. Volgens AfriForum het Lorgat, kort voor die aanvang van die wedstryd, opdrag gegee dat ŉ bykomende swart speler ten koste van ŉ wit speler ingesluit moet word. Volgens Kallie Kriel, uitvoerende hoof van AfriForum, verbied die IKR se reëls uitdruklik enige vorm van rassediskriminasie en politieke inmenging in krieket. “KSA se bereidwilligheid om meriete-spankeuses op te offer ter wille van politieke gedienstigheid aan die ANC se rasse-ideologie, is nie net tot nadeel van plaaslike krieketspelers en -ondersteuners nie, maar het ook nou afbreuk gedoen aan die Wêreldbekertoernooi, wat veronderstel is om ŉ vertoonvenster van die wêreld se beste spelers te wees,” het hy gesê. Kriel het daarop gewys dat die raskwotastelsel die Proteas van twee kante af benadeel het tydens die span se Wêreldbeker-halfeindstryd teen Nieu-Seeland se Swartpette. “Aan die een kant is die Proteas verhinder om hulle beste span te kies, terwyl hulle opponente, Nieu-Seeland, se wenlopies aangeteken is deur Grant Elliot, ŉ Suid-Afrikaner van geboorte wat die land verlaat het omdat die raskwotastelsel hom van geleenthede ontneem het.” Benewens die klag teen KSA, is AfriForum se regspan ook reeds besig met omvattende voorbereidings om die Suid-Afrikaanse Rugby-unie (SARU) en ander nasionale sportliggame te verkla. Volgens Kriel is die voorbereidings omvattend en tydrowend, omdat AfriForum nie slegs by internasionale sportfederasies klagtes wil indien nie, maar ook ander moontlikhede deeglik ondersoek, soos om ŉ saak by die Internasionale Hof vir Arbitrasie in Sport aanhangig te maak. Kriel het ŉ beroep op lede van die publiek gedoen om hulle naam te voeg by die klagtes wat AfriForum internasionaal gaan indien deur hulle naam na 45343 te SMS (R1/SMS).